khistorydata/jeongjo-sjw-relations huggingface dataset:
정조 2년 · 목
予曰。堂上侍從呈辭者。下直出去。而不爲入來肅拜。便成近例。予之素嘗訝惑之事。旣告其出。則不告其入。此亦關係紀綱。昨日申飭。良以此也。國榮曰。此事不可不一番申飭矣。予曰。左承旨引義之疏。果得體乎。國榮曰。旣經將幕。當初請推。似或率爾。而今此陳章自引。可以見尊體貌之義矣。
정조 2년 · 강
御春塘臺。行內試射。
정조 2년 · 목
自內行也。○予命擧旂應鼓。仍命別軍職。先射柳葉箭十巡。片箭一巡。其次看勢敎鍊官。又其次武藝別監。各射柳葉箭一巡。予曰。此則異於觀武才。峻考也。予曰。林世載連爲退鏃乎。訓鍊大將具善復曰。雖退鏃。鏃入則用之矣。予曰。射放後欲試技藝。則日將晚矣。能無未畢之慮乎。善復曰。足可爲之矣。予曰。林世載善射矣。善復曰然矣。予曰。片箭貫革退立。騎蒭則置之也。予曰。片箭能遠去乎。善復曰。果爲遠去。故丙子亂離時。自山城內。射殺彼人多云矣。予曰。中原則無片箭乎。御營大將李國賢曰。中原亦有片箭。故至見於唐板書矣。予曰。觀此射法。與柳葉※箭有異矣。國賢曰然矣。予曰。片箭則皆不善射。恐其見傷而然乎。善復曰。不善射者。易致手臂之穿傷矣。
정조 2년 · 강
御隆孝門內。行武藝廳試藝。
정조 2년 · 목
予曰。試藝。今日內可畢乎。訓鍊大將具善復曰。似畢矣。予曰。今番新差武藝別監及未落點三望。亦爲召入試技也。予曰彼三望。皆能用十八技者乎。善復曰。皆能爲之矣。予曰。卿前者善抄武藝。而今則漸不如前何也。善復曰。前則雖用七八技之類。未免苟充。而今則十八技盡用然後。始可許入。故充額之時。抄擇極亂矣。予曰。原技與交戰各離何也。御營大將李國賢曰。有賞格則各爲之矣。予曰。軍門交戰。合於原技乎。國賢曰然矣。予曰。日已暮矣。今姑停罷。未畢餘技。明當試用。訓御兩將退去。明日待令也。
정조 2년 · 강
詣仁政殿月臺。行祈穀大祭誓戒。
정조 2년 · 목
具遠遊冠絳紗袍。乘輿出仁和門。入仁政門至月臺。降輿詣牌位行禮。讀誓文官吏曹判書洪樂純。讀誓文。刑曹判書具善復莅之讀訖。百官行禮如儀。乘輿出仁政門。入仁和門還內。
정조 2년 · 목
予曰。昨見祭報府。則吏郞事萬萬駭然矣。金行方[方行:I-PERSON]雖有無礙調用之命。大祝何等擇差者。而塡差於玉堂大祝。已是礙眼。至於奉俎官。全以殘事奉司直長塡差。亦涉未安。國榮曰。莫重祭官之多不擇差。可謂不審之失矣。予曰。訓御將皆待令乎。國榮曰。皆待令矣。予曰。武藝未試者幾技乎。國榮曰。尙餘六技矣。予曰。今日當早畢矣。國榮曰似然矣。予曰。頃日大臣以 社稷祭攝行。屢次陳情。故予亦以商量爲之答之矣。今則感氣旣快差。日氣不甚寒。大臣雖有請。今番則將欲親行矣。國榮曰。依初下敎。親行似好矣。予曰。訓御將承旨。待令於隆孝門外。
정조 2년 · 목
自內行也。○予曰。注書出去。昨今日祭報持入。右副承旨入侍事分付。予曰。祭享色書吏。自本院囚禁幾人。承旨徐有防曰。四人矣。予曰。未畢武藝。今餘幾技乎。訓鍊大將具善復曰。九技矣。予曰。以此試用也。善復曰。俄聞犯夜儒生六人。被捉於巡廳云。巡廳似當草記後。移送秋曹矣。待其移送。當爲決罪。而在前有笞放或定配。或有分揀之例。今亦何以爲之乎。予曰。去夜儒生之被捉者。自巡廳姑不移送秋曹。則卿何以知之。而如是徑先奏達耶。果有此箇前例。則待其移送。措語草記可也。豈可以未然之事。發說於筵中乎。卿之事極爲非矣。善復曰。儒生輩與他有異。移送臣曹之後。則不無眩於擧行之慮。故有所仰稟。今承下敎。不勝惶恐矣。試藝訖。命退。
정조 2년 · 목
予曰。日氣甚煖。來歲時氣。或慮不安。水旱之餘。癘疫又値。則言念民事。誠爲可悶。民始曰。時則深冬。而寸氷尺雪。未見於山澤之間。陰雨暖霧。不止於臘至之交。來歲之憂。誠不少矣。予曰。 宗廟大祝。已換差乎。民始曰。卽爲改塡矣。予曰。吏郞復古。卽主張通塞之意。而至意金方行事。自上雖有滌瑕之敎。該郞之肆然塡差於玉堂大祝。誠爲寒心。予意匪惡方行。亦非憎該郞。而此可見時象之日乖。人心之漸弛。誠可傷歎者也。民始曰。誠然矣。今番事。可謂大段不審矣。
정조 2년 · 강
分揀犯夜儒生。
정조 2년 · 목
巡廳啓言。去夜犯夜幼學李晚定等六人。移送秋曹。敎以儒生則聞以庠試觀光之路被捉云。分揀。
정조 2년 · 강
惠慶宮進服加味六君子湯命停止。加減益氣湯五貼製入。榻敎也。
정조 2년 · 목
予曰。連見諸道請穀狀啓。則民生姑無離散之慮云。誠爲可幸。而明春如不加意賙賑。則亦難免顚連之患。廟堂之臣。當周思可濟之道。以保我蒼生。則其幸爲如何哉。國榮曰。許多賑穀。幾盡於數年之設賑。餘者甚尠。沒無變通之道。此臣等日夜憂歎者矣。
정조 2년 · 강
命判府事蔡濟恭敍用。 實錄堂上啓下。
정조 2년 · 목
敎曰。日前處分。不過飭勵。況不當引之義。到今尤無可言。前判府事蔡濟恭敍用。口傳還付。其令 實錄廳堂上更爲啓下。待開門牌招。使之申飭行公。
정조 2년 · 강
王大妃殿二錢重人蔘粟米飮。調竹瀝薑汁。命一貼煎入。榻敎也。
정조 2년 · 강
召見承旨洪國榮及濟州牧使金永綬于誠正閣。
정조 2년 · 목
予曰。宿衛軍節目。已爲釐正乎。國榮曰。姑未釐正矣。予曰。 社稷祭文。卿當製之乎。國榮曰。似然矣。予曰。 社稷四位。各製祭文乎。國榮曰。當各製云矣。予曰。冬序過半。氷雪尙稀。嗣歲殊非吉兆。國榮曰。誠非細憂矣。予命永綬曰。濟州在於海外。相距絕遠。朝廷命令之所不及處。風俗愚頑。似必難化。民瘼孔多。亦難蘇革。下去善爲釐革。期有實效。凡係定配。最多於此地。不爲解弛之慮。亦爲嚴加察飭。商賈雜人出入。加別禁戢也。予曰。以所奏見之。誠甚勤幹。今往此州。亦善修擧也。永綬曰。當至誠奉行矣。
정조 2년 · 강
命濟州牧使金永綬所奏。竝令廟堂次對稟處。
정조 2년 · 목
永綬啓言。臣待罪南兵使時。本營之北。有二大嶺。卽摩天摩雲。本營之南。又有雙加咸關。橫截四嶺而有大路。嶺下沿海之邊有間路。直抵安邊。無所關隘。臣謂磨[摩:I-LOCATION]天咸關兩嶺之下。積石爲壘。斷其間路。以防㨗經。俾無不虞之慮似好矣。敎以所奏儘有意見。後日次對稟處。又啓言。南北關俱是重地。則守城之制。宜無異同。而北關則有節制之方。帥臣巡操時。晝鍊束伍。夜習城操。鄕品與閑散。熟於團束。聞令趍赴。頗有實效。而至於南關。則初無守城之制。臣謂南關守城。依北關例。亦令定制擧行。恐合事宜矣。敎以亦令廟堂次對時稟處。又啓言。北關摩天之下。有城津鎭。而處於平地。慶興無一防捍之險。故城鎭[津:I-LOCATION]之當初設置防禦營。實有以也。未知中間移營於吉州者。果緣何故。而吉州之防禦。終不若城津之緊且要矣。臣謂吉州防禦營。依舊復設於城津。以重關防。恐合事宜矣。敎以旣陳刑便當否。亦令廟堂稟處也。又啓言。臣頃於慶尙中軍時見之。則架山山城。在於大邱四十里許。而外險內夷。實合於守城之地。漆谷府使之處於山城。非徒無益於關防。糶糴輸納之際。亦多民弊。臣意則移設漆谷於平地。置監營中軍於是城。而器械餉穀。量宜移儲。一以爲重關防。一以爲除民弊。恐宜矣。臣於待罪咸從時。見慈母山城。則山勢高峻絕險。外則一面只有一條路。而三面則雖飛鳥不得踰越。內則平夷。且有九十九井。爲關西之最。故曾在龍蛇之變。此城獨全。至今有記蹟碑。以此觀之。則可知其必守之地。而近來關防疏虞。城堞頹圮。諸井堙廢。便成等棄之地。此實由於只置別將。秩微鎭殘也。臣意則別設履歷窠。另擇名武中可合人。修治頹城。疏鑿廢井。平壤府所在某樣軍需。量宜分儲。以備不虞之地似好矣。臣又見雲峰形地。則前抵南原。後接咸陽。實爲湖嶺之要衝。不可以兼營將草草管領。臣意則增其履歷。設爲防禦。俾作兩路之關防。則似有實效。故敢達矣。敎以竝令廟堂稟處。
정조 2년 · 목
出大角星下。入東方天際。狀如拳。尾長三四尺許。色赤。
정조 2년 · 목
予曰。昨日金永綬擧條盡見之乎。國榮曰。俄已見之矣。予曰。盛陳關防形便。頗有意見。甚可嘉尙。國榮曰。此武弁本來有方略。今此所奏。果有所見矣。予曰。所陳諸件。未必皆可施行。而其中亦有可行之事矣。國榮曰。事係重大。不可以一人之見。猝難擧行矣。予曰。昨夜更點未訖之前。經傳罷漏。事甚駭然。國榮曰。莫重傳漏。如是疏忽。比雖軍士誤聽誤傳之致。關係紀綱矣。予曰。其在懲後之道。分軍衛將部將。難免罪責矣。國榮曰。不善檢飭之罪。烏可免乎。予曰。蔡濟恭。 實錄堂上。何至今不爲行公云乎。國榮曰。明將肅謝云矣。
정조 2년 · 강
召見下直守令高裕于熙政堂。
정조 2년 · 목
予曰。爾於前後作宰幾處乎。裕曰。曾經昌寧縣監矣。予曰。爾是嶺人。且有治績。故銓曹之檢擬。職由於是矣。下去後。爾須努力邑事。毋負朝廷差遣之意也。
정조 2년 · 강
各 殿宮加進排內人供上三種外。命減下。
정조 2년 · 목
戶曹判書具允鈺啓言。　仁元王后　英宗大王　景慕宮　懿昭宮移屬加進排內人供上中。靑魚眞魚石秀魚等三種。旣以減罷。則其所嬴餘。至於二千二百五十八石之多。今當經用漸縮之時。不可無釐正之道。三種進排外。所餘之數。分道別單書入。今年爲始。依此減下之意。請分付宣惠廳。從之。
정조 2년 · 목
予曰。向者承旨傳諭於山林宋德相時。見其居處凡節如何。有防曰。所居薄陋矣。予曰。儒賢之顏貌不衰乎。有防曰。不甚衰老矣。予曰。注書出去。問以平安道年分己酉條出稅之數。極爲夥然。緣何故而如此。其時戶曹判書權以鎭乎。知入。
정조 2년 · 강
命掌樂提調。持 廟社郊壇樂掌文。明朝來待。
정조 2년 · 목
敎曰。有下詢事。掌樂提調金用謙。持 廟社及郊壇各祀樂掌文。率解事樂官。明朝來待。
정조 2년 · 강
飭堂上侍從過限不來。
정조 2년 · 목
承旨申應顯啓言。前以堂上侍從受由過限不來者。自本院察飭事命下矣。取考故事。則 先朝有直捧禁推之下敎矣。今此申飭之命。卽是修明舊典。以此當出擧條定式乎。從之。
정조 2년 · 목
以李東郁爲獻納。沈念祖爲副校理。金憙爲副修撰。韓光會爲知春秋。鄭存中爲光州牧使。李溆[淑:I-PERSON]爲南原府使。具膺爲大邱判官。
정조 2년 · 강
命當該衛將及部將。令該府處之。
정조 2년 · 목
兵曹啓言。昨夜誤打罷漏査問。則延陽門傳漏軍士金後福。五更二點。以三點誤打。仍呼罷漏。以致打鍾。事極驚駭。傳漏軍士。令該曹從重科罪。昨日入直當該衛將及部將。請令該府處之。敎以更漏卽是敬授之一端。而又係師律。宋臣張詠之知蜀也。更漏之或違一籌。輒斬之。不少饒貸焉。可見古人治法。請罪事外面似涉過當。其在懲後之道。不可尋常處之。依此爲之。後復若此。本曹堂郞不善檢飭之失。在所難免。亦爲各別惕念擧行。
정조 2년 · 강
領府事李溵。箚陳病狀。乞遞享官預差。批令該曹付標。
정조 2년 · 강
大司諫柳義養上疏辭職。仍懲討。賜批。
정조 2년 · 목
疏略曰。卽者薇垣新命。忽下於待罪下邑之日。馹召繼降。如臣無狀。何以得此。況諫官。非言論風采足以彈壓一世者。則莫宜居之。臣雖貪榮恃寵。其於辱朝廷而羞臺閣何哉。乞削臣職。噫嘻。致達妻與龜柱兩賊之罪。可勝誅哉。危逼聖躬。沮遏大策。潛伏宮闈。相機逞凶。無非鄭妻之妖逆也。厚麟範能。咸伏王章。而窩窟之鄭妻。尙貸一律可乎。量翼★(金+奕)峸。皆底天誅。而根柢之龜柱。獨逭邦刑可乎。今日廷臣。沫血致討。而惟戚里之少私。而曲加容護。罔念 宗社之阽危。莫恤倫綱之墜地。以城外暫出。島中薄竄。有若罪當罰行。無復後憂者然。此實有難言之慮矣。惟願殿下。亟允三司之請。批以所請言甚根據。可不留念。爾其勿辭察職。
정조 2년 · 강
校理李鼎揆上疏辭職。仍陳諸條。賜批。
정조 2년 · 목
疏略曰。臣累登筵席。榮幸極矣。義分伸矣。歸農畎畝。歌詠聖澤。則豈非天地父母之恩耶。乞解臣濫猥之職。噫嘻。大逆根柢之鄭妻。凶賊窩窟之龜柱。人皆曰可殺。諸島安置之逆孼。各沿散配之賊種。孰不曰嚴鞫。殿下獨不念戊乙之變乎。伏願殿下。斷之而勿疑焉。伏念殿下。仁心仁聞夙著。而奈之何日夕乾惕。徒費聖慮。前後絲綸。謾作文具。天災歲降。民困日甚。臣愚不敢知殿下之立志不誠。德不上格耶。責任不誠。惠不下究歟。求賢不誠。而賢者不至耶。伏願殿下。懋哉。臣旣以誠之一字。仰勉實德。而實德之不得下究者。亦有係於守令賢否。守令之擇人。尤不可不審也。臣新自下土來。又有目下時急之事。敢此尾附。今年歉荒。振古所無。八路同然。而嶺南尤甚。方此簽糴之時。浮黃者比比。荷擔者立立。雖剝膚椎髓。莫不曰無可奈何云。則到此地頭。雖守令。亦末如之何矣。伏願殿下。特軫若保之聖恩。亟慰如渴之民望。批以疏中陳勉。俱是切實語也。予庸嘉之。至於沐浴之請。言雖剴切。而予之迄不快斷者。猶有所商量而然也。擇守令事。況今都政不遠。方欲另飭銓曹。期有實效。末端事。下廟堂稟處。爾其勿辭察職。
정조 2년 · 목
義禁府啓言。御營廳從事洪志浩。職掌下詢之際。奏對顚錯。罪請議處。敎以奏對雖甚迷劣。屢日滯囚。足懲其罪。從事官汰去。付過放送。
정조 2년 · 목
予曰。今日隸儀。該房何不進去。而左承旨出去乎。國榮曰。臣亦未知其委折矣。予曰。掌樂提調入來乎。國榮曰。方待令矣。予曰。親享在近。故樂章有考見釐正者。特命提調入侍矣。國榮曰。非但樂章之多有訛誤。凡係樂器。皆無次序。不可無一番釐正矣。予曰。右副承旨與掌樂提調徐判府使詣閤。樂生持樂器隨入事分付。
정조 2년 · 강
召見判府事徐命膺。掌樂提調金用謙李重祜于隆孝門。
정조 2년 · 목
予曰。登歌軒架間。先以 社壇所用樂爲之也。予曰。古之樂雖不可復。雅俗樂器。尙能依做古制。不失尺度則好矣。而誰可爲此者。命膺曰。聖敎誠然。而明於樂制者。實難其人矣。予曰。應鍾宮則用於社壇之樂乎。典樂曰然矣。予曰。近來無特鍾特磬乎。命膺曰。特鍾磬無之。故以黃鍾磬代用矣。予曰。此編鍾乎。用謙曰然矣。予曰。靈鼓雷鼓有之乎。用謙曰。雷鼓則無之。而靈鼓則用於 社壇矣。予曰彼提調多解音律矣。命膺曰。久帶樂正。故能習知之矣。予曰。編鍾則用於朝廷。特鍾則用於 社壇何也。命膺曰。天子用八佾。諸候用六佾。而隨其樂章。協以節奏。故如此矣。予曰。 宗廟用俗樂。 社稷用雅樂乎。用謙曰然矣。予曰。雅樂則 社壇外。又用於何處乎。用謙曰。山壇　大報壇先農先蠶文廟。皆用雅樂矣。予曰。 宗廟古用雅樂。而今用俗樂。此乃何時更定之制耶。用謙曰。自 世宗朝。始用俗樂矣。予曰。殿庭樂卽俗樂。故雅樂則以爲平日不御之樂。不用於 廟庭矣。命膺曰然矣。予曰。樂器尺度。能與古制不差乎。用謙曰。樂制始備於 世宗朝。而尺度分量。安知其至今不差乎。典樂曰。鍾聲急則削其內金。磬聲緩則磨其兩端。故與古之尺度不協矣。予曰。黃鍾薄而應鍾厚乎。用謙曰。黃鍾厚。故聲濁。應鍾輕。故聲淸矣。予曰。中原石罄。與此玉磬同乎。命膺曰。中原石磬。卽是天球。而我國玉磬。則以成川南陽玉爲之。故不同矣。命吹笙。予曰。我國不知作笙之制矣。判府事使燕京時知來乎。命膺曰然矣。命吹簫訖。予曰止之。命吹塤箎。予曰。此則用於兄弟之樂。樂名則美矣。而古樂則決不如彼矣。用謙曰。音律如彼。而哀樂間。寧有感動之理乎。命吹籥篴。予曰。不成聲矣。其止之。命讀奏樂章。典樂曰。迎神樂則無樂章。奠幣樂則有樂章。當以典幣樂章奏之乎。予曰。雅俗樂佾舞。同乎不同乎。用謙曰。文舞則舞用籥翟。用於雅樂者也。武舞則用干戚弓矢。用於俗樂者矣。典樂曰。雅俗樂舞。大體則同。而節奏則不同矣。柷敔缶節鼓照燭。路鼗導唱舞佾。合奏訖。予曰。更以 廟庭樂爲之也。鍾磬合奏訖。予曰。編磬則雅俗同乎。用謙曰然矣。命吹笙訖。予曰止之。命彈玄琴。命膺曰。玄琴一名唐琴。自中原出來。而我國之人。不知其用矣。予曰。然則朱絃疏越。一唱三歎之意。安在哉。命彈伽耶琴訖。予曰止之。命合彈琵琶牙箏奚琴訖。予曰止之。命吹唐篴洞簫太平簫。予曰。太平簫則與軍門太平簫不同矣。用謙曰。太平簫則用於武舞者矣。柷敔杖鼓鼓路鼗照燭。方響小金大金導唱舞佾。合奏訖。予曰。敔之義何也。用謙曰。敔形如虎象。西方肅殺之氣。此乃止樂之器也。予曰。或曰樂工或曰樂生。何也。用謙曰。典俗樂者謂之樂工。典雅樂者謂之樂生矣。予曰。樂生幾名。樂工幾名乎。重祐[祜:I-PERSON]曰。樂工則一百六十八名。樂生則九十名矣。予曰。額數似不足。佾舞分排時。能不苟艱乎。重祐[祜:I-PERSON]曰。元額不足。故以待年樂生推移用之矣。予曰。 社稷大祭不遠。提調前期進詣。點檢樂器。郞廳則臨時進詣。點火拭塵。而非但今番如此。永爲定式也。仍敎曰。有下敎事。便殿當召見。來待閤門外。
정조 2년 · 강
召見判府事徐命膺。掌樂提調李重祐[祜:I-PERSON]金用謙于誠正閣。
정조 2년 · 목
予曰。俄見雅俗樂器皿及樂工樂生輩。則尺度之失制。節奏之不協。姑舍勿論。樂工樂生輩。擧皆不成貌樣。可勝寒心。升歌淸廟。祖考來格。則其所感通之竗。實自於聲樂。而若其協律諧音之方。亦係於典樂之得人。則其不可不擇也明矣。如或苟充。選多淆雜。則莫重 享祀。徒致其䙝慢之歎。顧何以奏其樂而致其和乎。卿等另念擇人。隨事束戢。先自典樂始。則樂工樂生輩。亦將觀感。必有肆習之效矣。重祜曰本院規例。典樂及樂師勸課之道。非不申明。而皆是烏合之卒。且才不如前。故貌樣如此。誠甚可悶矣。予曰。今日招見樂生輩。非爲聽樂而然也。誠以 大祭在邇。欲一親試故耳。卿等須體此意。各別申飭。今番 享祀。俾無虧儀欠潔之歎也。用謙曰。樂生輩所着衣服疲弊。故累報戶曹。而戶曹不爲磨鍊修改。可悶矣。予曰。一着之後。又復如前。豈可每每修改乎。予曰。樂之始作。升歌堂上。則可見樂歌之尤重矣。命膺曰。五聲八音。依歌而成矣。予曰。鍾以起樂。磬以止樂。而今則以編鍾兼用。何也。用謙曰。無特鍾特磬。故以編鍾兼用矣。予曰。建鼓朔鼓則用於殿庭。雷鼓則用於天神。靈鼓則近來無之。故以路鼗代用矣。予曰。俗樂則編鍾磬。以右手擊之。雅樂則以左右手合擊乎。用謙曰然矣。予曰。鼗是雅樂。則 廟庭樂卽俗樂。而用鼗。何也。殿庭均用俗樂。而不用鼗。亦何也。用謙曰。俗樂亦有路鼗。而 廟庭殿庭樂有異。故或用或不用矣。予曰。以樂學軌範言之。親祭與攝行。樂有異同。何也。命膺曰。別無異同矣。予曰。明於樂制者。豈可易得。而若以稍解音律者。自辟久任。修復古樂。則豈非賁治之一具乎。重祜曰。近來無如李衍德李彙晉者矣。予曰。儒生或有留意於音律者乎。命膺曰。未聞矣。予曰。文獻備考中樂考卷。豈非卿之所著乎。樂制之貿貿。無如近日。卿以此時。更爲留意。溯考歷代漢唐宋樂制。合爲一書。以新一代之耳目。則豈不好耶。命膺曰樂書之作。自古爲難。宋神宗時。司馬光諸人。留意樂書。而以至十年未就矣。予曰。 先大王行狀。果已撰出耶。命膺曰。已爲撰出矣。予曰。韻書則何不成出乎。命膺曰。得見邵長蘅呂裕祺所著韻書。則通韻協韻之法。各有異同。通考聲彙等書。又與沈約韻字。互有增刪。以是折衷爲難。成書未易矣。
정조 2년 · 강
敦寧都正李鎭恒陳疏乞遞。批下該曹稟處。
정조 2년 · 목
鎭恒。與領敦寧鄭存謙。有內外從應避之嫌也。
정조 2년 · 강
命設架樂。依五禮儀釐正。
정조 2년 · 목
掌樂提調金用謙啓言。臣考見五禮儀。則朝賀陳賀頒赦等禮。皆設軒架之樂。而惟朝參及文科殿試生進放榜此三禮。則不設軒架。只陳殿庭鼓樂。似是差等之意。而今則朝參殿試生進放榜時。亦皆設軒架。與五禮儀有所相違。此恐是中間訛謬之致。自今以後。一依五禮儀釐正似好矣。從之。敎以拜表權停禮時亦不設軒架而用鼓樂。在諸禮文。此亦當依此釐正矣。
정조 2년 · 목
予曰。 慈殿患候。幸無更添。而此是宿患。加減無常。焦悶何言。國榮曰。昨聞醫女所傳。則粟米飮進御多日。自內有姑止之敎。何以爲之乎。予曰。粟米飮若未煎進。則姑置之好矣。仍敎曰。藥房十日日次問安。一依舊例。勿爲。予曰。向日偸褥罪人。刑曹以不待時行刑草記。此雖是死罪。其在愼獄之道。事甚如何。其直自該曹草記。實有乖於三覆之意。方欲詢問於大臣。以爲釐正之地。卿意則何如。國榮曰。雖不待時罪人。不害爲審覆而處之。而刑官之直爲擬律擧行。事涉如何。下詢處之好矣。予曰。右承旨陳疏援例乞免。旣有所據。則不必强迫矣。國榮曰似然矣。予曰。工參沈墢。今日謝恩乎。國榮曰然矣。予曰。昨政擧擬此人。可謂恢公。而其他政望。亦多疏滯。吏判能不負倚毗之意矣。
정조 2년 · 강
召見大臣三使臣及秋堂于熙政堂。領議政金尙喆。左議政徐命善。上使鄭光漢。副使李秉模。書狀官趙時偉。刑曹判書具善復。參判鄭一祥。參議柳戇。
정조 2년 · 목
予曰。北京幾里。光漢曰。三千里矣。予曰。數千里銜命。當此寒時。無事往還也。光漢曰。王命所掌。自當無事往來矣。予曰。今番亦難充包耶。命善曰。今番似勝矣。予曰。上使曾經灣尹。彼地事情。似有可知矣。尙喆曰。已言使臣矣。康熙登極六十年。有頒詔事矣。今乾隆登極年數雖未及。而年歲則已及於康熙頒詔之時矣。彼或有此等議論與否。今番使行探來事。俄已言之矣。予曰。果好矣。着實探來也。頃者刑曹參判入去時。事情多所知來。可謂善其奉使矣。尙喆曰。辛卯年還甲時。有別宮營造云矣。若爲太上皇。則今番或有所聞矣。予曰。事情今行詳探以來好矣。何日渡江乎。光漢曰。今月二十七八日間。似可渡江矣。予曰。今番歲幣外無物矣。歲幣幾駄乎。秉模曰。一百六十駄矣。予曰。大臣前發送乎。對曰。已爲先送矣。予曰。淸於我國。可謂極盡矣。命善曰。自康熙時然矣。尙喆曰。賜馬之典。朝鮮外無之云矣。予曰。 昭寧園丁字閣事。卿等聞之否。 宮園與 陵有異。而無傍照之文矣。 大明律。大中小三祀神御物所偸。雖中祀。其罪同。而 毓祥宮。當以中祀擧行。則犯罪者之用律。無容更議矣。尙喆等曰。聖敎是矣。予曰。秋曹堂上。見再昨下敎後。始得出律文耶。善復曰。 毓祥宮之爲中祀。臣等不知矣。予曰。在獄情。厥漢爲原犯乎。善復曰。雖無贜物。此漢之爲原犯。無疑矣。予曰。厥漢之偸出焚之者。何意也。善復曰。焚之。欲其滅跡之計。而曾與守僕作隻。因若除去。則渠欲爲守僕故也。予曰。 先王朝 毓祥宮偸帳者。仍爲物故矣。善復曰。伊時小臣爲捕將。以巡邏之不嚴罷職矣。予曰。此漢更無疑矣。尙喆曰然矣。予曰。刑曹更爲擬律。以中祀制爲之也。予曰。 園官不善爲矣。善復曰。奉審久不爲故耳。予曰。每五日爲之耶。尙喆曰。然矣。予曰。與今番 陵官異矣。命善曰然矣。今番陵則拔銷金偸去。而此則啓鑰而入。還銷而去。不啓門奉審則不知矣。尙喆曰。 陵園守直官之五日一奉審。卽法例。而 昭寧園入直官之不爲奉審。殆近一望。今於 園所生事之後。有此現發。事甚驚駭。當該守奉官汰去何如。予曰依爲之。予曰。右相何必如是耶。命善曰。焚香前所當不知。而終後仍置。有不善爲。亞終獻官旣請譴削。則大臣尤有所惶懍矣。予曰。其大臣本來宗核。而今如此。誠不意矣。然何可遞之。予所敦勉旣如此。必有動靜。而冬至前似宜入來矣。予曰。其時 殿司官誰也。尙喆曰。曺允先也。命善曰。故參判命敎之侄也。尙喆曰。從今以後。雖臣等。凡事尤必詳審矣。旣出 陵園事。怨司官。則又安知無此等事乎。予曰然矣。予曰。 社稷位版偸去者多矣。尙喆曰。前有如此事。比比有之。誠一大弊矣。予謂載紹曰。拜表時。殿庭內雜人及諠譁。各別禁戢事。申飭于進去承旨。
정조 2년 · 강
命藥房日次。依舊例勿爲。榻敎也。
정조 2년 · 강
推刑曹判書具善復。參判鄭一祥參議柳戇。
정조 2년 · 목
領議政金尙喆啓言。罪人議律。有此疏漏之失。秋曹諸堂。請竝重推。從之。
정조 2년 · 목
予曰。昨日吏判政事。可謂善爲之矣。民始曰然矣。聞初仕及承傳擬望。皆叶公議。至於朴天俊。是故參判鳳齡之孫。而年近六十云矣。予曰。工參望亦好矣。民始曰。聞沈墢在散地八年。始爲之云矣。予曰。右承旨陳疏乞遞。而其筋力。則足可供仕矣。民始曰。筋力雖健。供劇於夙夜之職矣。予曰。掌樂提擧。可謂得人矣。民始曰。以蔭官帶提擧者。古亦無之。別是異恩矣。樂院事。似必有修擧者矣。予曰。 昭寧園偸褥罪人。比向來正法者。罪同跡異。奉三。其時偸褥。燒火於洞口僻處。而此漢則燒火於守僕間廚下。則守僕輩。豈不卽知之乎。此甚可疑。民始曰。究其情跡。則果如聖敎。而其所罪犯一也。似當施以同律矣。予曰。三覆之法。自唐宗始。而出於審愼之意也。處斬等罪人。則大臣三司。皆得參聞覆決。而至於此等罪人。則只自法司照律草記。似涉如何。且況不待時罪人。罪名尤重者乎。此後則使大臣更爲詳覆好矣。民始曰。其在欽恤之道。似當如此矣。予曰。禮判尙不行公乎。民始曰。大臣旣以此引義不出。則亞獻官亦當同其處義矣。予曰。今日爲兩司皆入來乎。民始曰。諫院則司諫沈念祖。正言鄭淵淳入來。進參拜表。憲府則無入來之人矣。予曰。五禮儀云。凡係陳賀箋文。只最高官封進。京中則大臣率百官進箋。初無最高官之可言。外方則八道兩道[都:I-LOCATION]皆封進箋文。此則當隨其資秩。以高官爲之。而近來外方。不用此規。何故耶。俄有知入之敎。果爲詳問該曹乎。民始曰。招問禮吏。則五禮儀所載。只載綱領而已。至於細節。臨時添刪。故無京外區別之事。每當陳賀時。只憑儀住註謄錄擧行云矣。予曰。偸褥罪人之情節。頗有可疑者。其時燒火之際。守僕輩決無不知之理矣。民始曰。守僕輩之匿不以聞。似是生怯之致。然終不無疑端矣。予曰。此傳敎。卽頒布。明日雖値齋戒。其令開坐事。分付該曹也。予曰。右相去就。何以爲之云耶。尙今引入。甚可悶也。民始曰。臺臣旣請譴削之典。則初獻官之比他較重。此爲大臣萬萬難安之端矣。予曰。大臣處議太過矣。方在何處云耶。民始曰。住於南門外靑坡云矣。
정조 2년 · 강
以李鎭衡爲承旨。
정조 2년 · 목
敎曰。副司直李鎭衡。承旨除授。
정조 2년 · 강
右承旨金用謙陳疏乞遞。賜批。
정조 2년 · 목
批以七十之限。旣有 先朝定式。疏中又指許免之人。本職許遞。
정조 2년 · 목
敎曰。理獄莫難於讞獄。亦莫難於折獄。故等是死罪。而有斬與絞之別。又有待時與不待時之分。蓋欲於讞獄之始。方彼比此。或直斷或旁照。俾無銖錙之或差於折獄之後也。書曰。惟輕非輕。有倫有要。不其然歟。自唐世斷死刑也。獄具而錄奏。臨決而詳覆。及其行刑之日。天子齋居。食素不擧樂。示民以哀矜惻怛之意也。我朝用是制。每歲季冬斷死刑。先三月詳覆。覆必三焉。自政府署事之規罷。政歸法曹。詳覆之法。但行於待時之囚。不行於不待時之囚。是豈立法之本意也哉。雖就目下事言之。有不待時行刑之囚。而謂無詳覆之例。致有擬律不審。莫能糾正之弊。可謂疏漏之甚者。凡大逆不道及罪犯綱常之類。大臣莅鞫。三司按獄。猶有詳覆之意。至於不待時之囚。大臣三司不得閱實其事。但以一律官之見。攛那律文。構案而上于獄官。曾不索思。涉筆占位。署惟勤焉。何其愼於待時之囚。而忽於不待時之囚也。今後須遵舊典。雖非待時之囚。自卿曹讞議。報議政府。更加詳覆。始許登聞。則讞獄之體。不期重而自重。折獄之道。不期愼而自愼。咨爾卿曹。照此遵行。
정조 2년 · 강
命罪人斗山加刑取服。
정조 2년 · 목
敎曰。今番 昭寧園神御床褥席偸竊罪人之擬律也。該曹只引大祀神御偸竊之律。不援中祀亦同之文。故予意初以爲。 毓祥宮旣是中祀。則 園獨不可用大祀之律云。朝聞刑堂言。始知當初照律文書。闕却下一段矣。該堂旣命問備。原文案添書後。卽當行刑。而更思正犯斗山之偸出床褥。意在欲害守僕之計。則推以事情。似必深入無人之地滅跡。不當於守僕房竈口燒火也。此已違端。且旣俟守僕入匙次出去之隙。則安知守僕之未及入來。肆然區處於守僕所居之處乎。又況被人易知之事。不少畏顧。則亦必有同惡之人而然。係是不待時之律也。今乃輕易決折。從後如得冤枉之端。甚非恤刑之本意。前者 毓祥宮偸帳之變。以玄昹事。 先大王每有嗟惜之敎。予所仰聆者。以此意。其令刑曹知悉。正法罪人斗山結案勿施。更爲出意見究覈。如不得情。加刑取服以聞。
정조 2년 · 강
社稷臘享。命親祭親押。
정조 2년 · 목
予曰。山林病勢何如云耶。國榮曰。近日則漸差云矣。予曰。身病旣差。日氣不寒。作行似無難矣。何時可造朝云乎。國榮曰。將欲從近上來云。而但告身有拘礙者。故方趑趄云矣。予曰。尤奄[庵:I-PERSON]敎旨。有已行之例。依此爲之無妨矣。國榮曰。然則日前告身。當爲改書安寶矣。予曰。以此擧行好矣。國榮曰。有下敎然後。似當擧行矣。予曰。當下敎矣。予曰。今日 社稷祭文。可謂善作矣。承旨鄭民始曰。句作緊束。命意勤擧。故外人亦皆稱贊矣。承旨李鎭衡曰。以社字稷字全篇押韻。而無苟艱之句矣。予曰三營敎鍊官許。何以分付乎。民始曰。着實分付矣。予曰。宿衛等節。三營皆當通同爲之。而宿衛大將。適帶禁將。故凡諸宿衛之事。只禁營擧行。都監御營。便若不相干涉者然。事甚不備矣。民始曰。名以宿衛。則三營無差等。而旣定制。故宿衛體貌。誠爲可悶矣。鎭衡曰。旣定節目之後。宿衛事體。尤當自別於前矣。
정조 2년 · 목
敎曰。日前見卿書啓。知卿有幡然之意。慰滿于中。曷可勝喻。卽欲更委招延之使。庸替錢帛之禮。而卿之書啓中。旣以稍待日子爲辭。則一味敦迫。有欠禮待。如且泯默至今者。良以是也。今則冬序漸深。嚴沍在邇。必也及此時登途。可以無妨於調疴之節。卿其念予慇懃之至意。復勿控辭。卽起上來事。更令偕來亞卿傳諭。登途日子。卽爲狀聞。
정조 2년 · 강
命儒臣宋德相告身。過齋後卽爲安寶。
정조 2년 · 목
敎曰。朝筵聞知申所奏。儒臣宋德相。以告身中有掣礙者爲難云。此則已有先正之例。其前後告身。令銓曹收來。依先正例。改塡年月。過齋後卽爲安寶事分付。
정조 2년 · 강
判下兵曹。 社稷臘享大祭親行時。隨駕軍磨鍊草記。
정조 2년 · 목
因該曹草記。敎以訓鍊都監隨駕。禁御兩營留陣。
정조 2년 · 강
遣承旨詣　宗廟　永禧殿　景慕宮。奉審摘奸。
정조 2년 · 강
王大妃殿進御蔘香膏。命煎入。榻敎也。
정조 2년 · 목
自內詣春塘臺陞座。予曰。別軍職先爲應射。而三十巡。以十巡擧行也。予曰。史官三員。分往東西郊。奉審各 陵以來。予曰。右相辭疏到院云。然否。承旨洪國榮曰然矣。似聞承批之後。欲爲入城云矣。予曰。射員中有全布者乎。宣傳官任嵂曰。具純李潤彬。各全布一巡矣。予曰。聞扈衛軍官及禁軍。素稱善射云。今日欲試其才矣。予曰。禁軍如待令。一竝召入也。予曰。汝輩不遵定式。多有闕番助入者云。所謂助入者。合爲幾何。禁軍將具世爀等曰。各番助入者。合爲三十三人矣。予曰。事甚駭然。禁軍別將。持番次記入侍。予曰。以禁軍闕番事。曾已申飭。而助入者若是夥然。何也。以謙曰。禁軍中或有身病。或有親病。多有受由者。未塡其代。故如是矣。予曰。自昨年創設以後。各番番次闕額抄出。明日更爲待令也。予曰。陳賀在明。而方物一節。有釐正之事。而未及爲之矣。陳賀時方物磨鍊。大殿所進。反不如各殿。當初定式。似是謬例矣。國榮曰然矣。似當有釐正之擧矣。大抵我國方物。名存實無。異於中原之各以土產納供之規。所謂方物價。會減於正供中。然則便同貿納。有何方物之可言乎。甚是文具矣。予曰然矣。今番陳賀時。似難釐正。當從後更商矣。予曰。射員皆已畢射乎。任嵂曰。已畢矣。予命饋應射諸員酒饌。仍施賞有次。敎曰。內試射時。騎蒭一巡三中宣傳官吳毅常。依例陞六。
정조 2년 · 강
命爆竹。特敎外勿爲進排。
정조 2년 · 목
敎曰。爆竹果是古例。旣是初元。昨年雖命爲之。而亦以此後待下敎入之之意。使之分付矣。以無文跡之致。今日又例入矣。此不過一時戲擧。而經費則多。此後特敎外。勿爲進排事。分付該曹。
정조 2년 · 목
國榮曰。日寒方緊。歲律將暮。而泮製尙未設行。合有申飭之道矣。予曰。前已屢飭。而尙不設行。極可怪也。新除國子長。少欠振刷。考試之際。其能使多士興起。有未可知矣。國榮曰。國子長爲人。多質小文。勸奬多士。雖未必得其方。而秉公則毋慮矣。予曰似然矣。國榮曰。南至在明。此是一陽初生之時。聖人閉關之日也。正好召接臣隣。討論講礭。伏望晉接儒臣。講究治道好矣。予曰。卿言甚是。當留念矣。國榮曰。右揆尙今引入。鼎席久曠。甚可悶矣。似當有一番別諭。以爲敦勉之地似好矣。予曰。方欲下敎而未果矣。當遣承旨敦諭。而右相之引義太過矣。國榮曰。尹塾。以山林無意幡然。承宣當寒久留。亦甚可悶。或可以他承旨交遞來往。則事甚便好矣。予曰。當觀勢下敎矣。
정조 2년 · 목
敎曰。予之敦勉于卿者。凡幾遭矣。大臣去就之得失。實係治道汚隆。果使卿有當去之義。予何庸若是勤召不知止乎。强人之所不能。予於微末庶僚。尙不欲施之。矧乎待大臣之禮乎。前後批旨。布予衷曲。今則辭已罄而意已竭。更無複于卿者。在卿分義。胡不念予至意。彌久彌甚乎。予竊爲卿慨然也。況於明日。以朝賀百僚駿奔。則奈之何卿獨一味退藏。深引不當引之義。不欲參殿庭之班乎。由前由後。反復裁擇。則以卿綜明之識。必有幡然改圖者。更冀卿之沈思。而以副予延佇之望也。仍命遣史官傳諭。仍爲偕來。
정조 2년 · 강
右議政鄭弘淳陳疏自列請威罰。賜批。
정조 2년 · 목
疏略曰。罪固有不審之原恕者。法固有无妄之涵貸者。而今臣所犯。一則 祀典。二則 祀典。若或自諉以不審旣妄。而不被當被之律。則臣當作何如人哉。伏乞亟降威罰。批以朝已敦諭。卿疏又到。此何擧也。卿之職。卽大臣。大臣之遞解。豈容易乎。予曰決不捨卿。而卿則輒過引義。是使予徒增悶隘。卿亦於心安乎。予不多誥。其卽入參賀班。共濟時事。仍命遣承旨傳諭。
정조 2년 · 목
具冕服乘輿。出仁和門詣仁政殿殿座。敎曰攔入雜人。各別禁之。禮房出去。班列整齊。予曰。今日朝廷問安爲之乎。承旨鄭民始曰。爲之矣。予曰。陳賀日例不爲之。而今已爲之云。此不成說矣。政院不知此例。而必爲之乎。宗親文武百官各就位。樂作四拜訖。宣敎官臨階宣敎曰。履長之慶。與卿等同之。宣訖。宗親文武百官呼千歲。行禮如儀訖。乘輿還內。
정조 2년 · 목
予曰。偕來承旨。使之入參賀班矣。其果入來耶。國榮曰。未及入來矣。予曰。冬至陳賀時。必着冕服。禮意何據耶。國榮曰。冬至陳賀。便同大朝會。故親臨服色。例以冕服磨鍊矣。大抵冕服。卽是人主對朝臣時所御。則雖尋常時進接之時。着御似好矣。予曰。卿言是矣。此是法服。故自古帝王。宴居外皆着之矣。予曰。侍衛皆已待令乎。國榮曰然矣。予曰。吏判數次開政。皆能善爲之矣。鎭衡曰。物議恰然云矣。予曰。李謙煥之兵議。南述毅之工正。此亦疏滯矣。鎭衡曰然矣。非但此也。李東馨之外擬。亦是恢公矣。蓋疏滯振掩。雖出於公心。而若非其人。則反爲貽害。而今此檢擬者。皆是勤幹有吏才者矣。予曰。然則尤幸。每政若能如此。則可無憂矣。
정조 2년 · 목
以宋文載爲大司憲。沈樂洙爲持平。鄭志儉爲吏曹佐郞。趙貞相爲高敝[敞:I-POSITION]縣監。李東馨爲春川府使。沈㶊之徐有大爲副摠管。李潤彬爲釜山僉使。
정조 2년 · 목
書啓以爲。臣奉聖旨。傳諭于右議政鄭弘淳所住處。則以爲臣罪重慢命。尙稽鈇鉞。不意近密之臣。賚傳聖旨。諭之以腹心。勉之以改圖。臣苟有一分承命之勢。豈敢徒事違慢。以煩聖念哉。誠以罪犯罔赦。末蒙當被之律。實非分義所敢出也。況同事之臣。旣被譴削之請。勘律雖不竝及臣身。在臣自處之義。不可以是自恕。臣雖無似。顧其職則大官也。今若拚棄廉隅。抗顏冒出。則其於公議何哉。其於國體何哉。況陽至在明。賀儀將擧。臣末由進身。伏地戰恐。惟俟誅殛之遄降云矣。臣旣承偕來之命。姑爲仍留。又書啓以爲。臣奉聖敎。馳往傳諭于右議政鄭弘淳所住處。則以爲臣於朝者。冒上書啓。粗暴窮蹙之悃。顒俟誅殛之命。聖批荐下。至有徒增悶隘之敎。此豈人臣所敢承聞者。震怖抑塞。直欲滅死而不可得也。臣今力抗嚴命。甘心邦憲者。豈獨喪失常情而然哉。誠以大臣被人論劾。而放倒廉隅。晏然冒出。曾所未有至若賀班入參之敎。豈敢不思所以祗承。而職名未卸之前。實無冒進之望。論其辜負。合被大何。席藁戰越。只竢鈇鉞云矣。臣旣承偕來之命。姑爲仍留。
정조 2년 · 강
命 神御床褥竊偸罪人南斗山。嚴究稟處。
정조 2년 · 목
刑曹啓言。 昭寧園 神御床褥竊偸罪人巡山直南斗山。已爲嚴覈。而緊證加八里。發捕捉來後嚴究。請結案稟處。允之。
정조 2년 · 강
惠慶宮進服加味六君子湯。命五貼製入。榻敎也。
정조 2년 · 강
召見禁軍別將具以謙于熙政堂。
정조 2년 · 목
予曰。禁軍稱以親病。屢處受由者甚多云。此不成說矣。對曰。今方知委。卽令皆爲上來矣。予曰。如此之類。略施棍罰。皆不汰去。別將亦不善爲。此後各別着念爲之也。
정조 2년 · 목
予曰。昨日政事中。守令初仕果何如云耶。民始曰。皆善爲之云。而至於南述毅之檢擬郞署。亦足以慰悅嶺南庶類之心矣。予曰。初仕中崔在粹。聞是故相崔鳴吉之孫云。然否。民始曰然矣。予曰。故相之丙子箚子。實出於斷斷血忱。若非故相。則雖敢岐異於淸議之中乎。民始曰。聖敎誠然矣。淸論者至今雖或是非。而其時若無此人。則國家社稷。豈得有今日乎。予曰。能排淸議。獨扶 社稷。果難矣。民始曰。昨以陳賀前問安事。有所下敎。而臣考見前例。則非但癸巳年爲之。乙未冬至。亦爲單子問安矣。且正朝旣有問安之例。則冬至亦似無異同矣。宜有一番稟定之道。故敢達矣。予曰。旣有正朝問安。且有前例。則依此爲之。亦無妨矣。予曰。誕日陳賀。亦有問安乎。民始曰。誕日陳賀。則朝廷不爲問安。只政府爲之云矣。予曰。百官旣不爲問安。則只政府爲之。亦可訝矣。
정조 2년 · 강
命明日動駕還宮回途。拜　儲慶宮。仍行　酌獻禮。
정조 2년 · 목
敎曰。御極後禮當展拜。而迄未遑焉。且況 祧禮旣行。亦當一番 酌獻。而每以動駕頻數。則爲念軍兵勞苦。亦不下敎矣。明日適値動駕。還宮似至日暮。回途拜 儲慶宮。仍行 酌獻禮。以此分付該曹。又敎曰。明日動駕。旣命兩處 酌獻禮。還宮必至晚暮。攔後結陣。依經宿例擧行事分付。又敎曰。 延祐宮展拜。百官行禮置之。
정조 2년 · 목
予曰。大司成陞補尙未設行云。未知何故耶。民始曰。聞以柳戇爲大司成時。以極寒盛暑。不爲設行之意。有所陳達定式云矣。予曰。然則何不以定式之由。卽爲筵達乎。民始曰。未値登筵之時。故姑未仰達云矣。予曰。山林偕來承旨。徑先上來云。聞甚可駭矣。民始曰。承旨之徑來。未知何故。而事甚未安矣。予曰。其在事體。不可無飭矣。民始曰。近來承旨。連爲往來於兩處。且聞山林偕來承旨。跨月留住。貽弊亦不些云。此亦可悶矣。予曰。旣命偕來。必欲一番招徠。則些少邑弊。有不可顧矣。予曰。右相將欲入城云耶。民始曰。聞偕來承旨所傳。則必以被譴爲限。無意膺命云矣。予曰。李謙彬疏中。兩司法禁軍。又有嫌逼大臣者矣。民始曰。此亦足爲引義之端矣。
정조 2년 · 강
戶曹參議李秉模。從縣道上疏乞遞。批下該曹稟處。
정조 2년 · 목
予曰。 毓祥宮行禮罷後。當轉詣 儲慶宮矣。還宮不至侵暮乎。國榮曰。雖是短煦。出宮時早。似無此慮矣。予曰。正時不遠。二嚴入之。
정조 2년 · 강
詣　毓祥宮　儲慶宮。行酌獻禮。
정조 2년 · 목
具翼善冠袞龍袍。乘輿出仁和門。至仁政門降輿乘輦。敎曰。侍衛及侍臣班。使之前進。別軍職具服色。催促立之。詣 毓祥宮入 齋室。敎曰。此處及儲慶宮前路。侍臣下馬。勿稟爲之。百官卽使整齊侍衛。 酌獻禮時至。詣 神門外行禮訖。詣 位行再拜禮。詣 神位前三上 香。讀祝文訖。還復位。行禮如儀。禮畢。乘輿詣 延祐宮。行展拜禮訖。還詣 毓祥宮。敎曰。侍衛及侍臣班前進事。俄已下敎矣。擁塞前路。如是紛沓。何不指揮乎。結束色申飭也。仍詣 儲慶宮入齋室後。敎曰。百官使整齊事分付。 酌獻禮節次如初。禮畢。乘輿出宮大門降輿。乘輦入敦化門。至仁政門外降輦。乘輿還宮。
정조 2년 · 목
予曰。聞全羅兵使下直云。而完符三件外。無可頒者。閫帥中果有遞來將納之符耶。國榮曰。公忠水使吳載熙。今方遞來。非久當納符矣。予曰。然則全羅兵使。姑勿下直也。予曰。宿衛所極甚疏忽。入直軍兵。數亦不多。此不可不變通矣。聞三營之各處入直軍兵。間有添數疊送處。不緊甚矣。予意則量減各處入直之數。添額於宿衛所。一以存事體之重。一以作有用之兵好矣。卿意如何。國榮曰。聖敎誠好矣。而擧行節用。臣未得詳知。下詢後宜有更商之道矣。予曰。從當更爲商礭矣。予謂民始曰。俄者下敎三營軍兵事。果皆詳問入錄乎。民始曰。姑未錄出。而營校輩粗知其槪略。皆無鍊達者矣。予曰。城內巡邏牌。前所無而今有者。爲幾牌。各營所送攔後軍。以何哨名色磨鍊乎。注書先爲知入也。假注書金勉柱奏曰。巡邏新設處。只 景慕宮一處。而攔後軍。則三營各道送一百五十名。而以別哨及各哨步軍。參半定送云矣。予曰。三營中以都監言之。各處入直軍。有名無實。不如移屬於宿衛所。元定數額外。加定四百名。以重宿衛似好矣。民始曰。宿衛所軍兵。自各營定送。而聞抄出於各哨。初無一定之名色。此後則定爲作隊。又定領率將官。使之領率。而各營之定送軍兵。又使都監主管。則好矣。予曰。予意亦然矣。儅與宿衛大將。更加消商爲之矣。予曰。承旨出去。詳問于各營將校。錄出後更爲入侍也。予曰。軍兵事。詳爲知入乎。民始曰。巡邏軍新設處。　景慕宮 　毓祥宮兩處。而斥堠及把守軍兵。城內則禁御兩營分當。城外則都監全當。而禁營當其三分之一云矣。予曰。分付各營。更爲詳錄以入也。民始曰。 王大妃殿誕日陳賀時。儀註只以擧行矣。予曰。向日三覆時。筵中有所下敎於禮判。使之出擧條矣。今不以親臨磨鍊云者。誠可怪也。民始曰。向日筵中下敎。儀註如是磨鍊云。故敢達。予曰。此是注書不爲簡通而然也。其日傳敎軸及注書草册。詳考以奏也。予曰。注書旣承下敎。而何不簡通卽出擧條乎。事甚駭然矣。予曰。陳賀致詞。尙不牌招文任製進乎。民始曰。致詞例自槐院擧行。無牌招文任之規矣。予曰。卿似未諳前例矣。 先朝每多 親製之時。而逮予代聽。連使文任製進。而今爲無例者。似未詳考而然矣。民始曰。山林偕來所。今無承旨之仍留者。事甚如何矣。予曰。今無替送之人。何以則好耶。民始曰。聞山林病勢。實難赴召云矣。予曰。旣命偕來。而今還中撤。亦欠誠實矣。
정조 2년 · 목
敎曰。旣命偕來。則本職雖已許遞。無上來之命。而經自還京。更欲傳諭。而偕來處無承旨云。或由於生疏。事涉率爾。前承旨尹塾。從重推考。
정조 2년 · 목
予曰。關西殺獄罪人李仁乞文案入之。若已出給該曹。院中所在單抄考入也。予曰。更覽仁乞獄案。終有所可疑者矣。且初覆檢實因及各人等招辭。亦或有異同處矣。鎭衡曰。臣未及詳見文案。故未知其委折之果如何矣。
정조 2년 · 강
命禮曹判書金華鎭越俸一等。注書金勉柱汰去。
정조 2년 · 목
敎曰。賀儀何等重大之事。去月晦日筵中。禮判以慈殿誕賀親臨事。明白定奪。而至今不出擧條。幾乎闕禮。不卽簡通之注書。固有罪矣。禮判則以掌禮之官。不徒擧條趁未書送本曹。擧行亦不爲之。大是不察。禮曹判書金華鎭越俸一等。當該注書汰去。
정조 2년 · 강
命罪人金奉鎭等各別嚴刑。
정조 2년 · 목
刑曹啓言。罪人南斗山。則偸出褥子燒火節次。旣已箇箇承服。依結案取招後請稟處。敎以斗山之所犯。可謂罔赦。而輸款於捕廳。結案於刑曹者。皆在平問之時。獄案昭然。更無持疑之端矣。特以求生必死之意。有此更査之命。今於與人頭面之時。又不免見屈。則可謂莫可奈何。固當登時結案正法。而亦不無深量者。原供辭中。同謀諸人姓名。終不現納。情狀極可痛駭。更加嚴刑。期於吐實。○又啓言。僞造罪人金奉鎭。請加刑。敎以除尋常各別嚴刑。期於得情。○又啓言。李千奉蹴殺盧漢傑節次。無意吐實。更加各別嚴刑。請期於得情。敎以除尋常各別嚴刑。期於得情。○敎曰。罪人南斗山。旣已輸款。更無顧藉之端。勿拘日次。各別嚴刑事。分付刑曹。
정조 2년 · 목
予曰。昨因箕伯狀聞。更考仁乞獄案。則終有所可疑者矣。國榮曰。仁乞獄事。向日有所陳達。而今此狀啓措語。與前後文案判異。甚是可疑。且狀啓中罪人問目。亦多有疏忽處。其在重獄體之道。似欠審愼矣。予曰。予意亦然。而卿之所奏果是矣。國榮曰。大抵此獄。必有疑端。所謂金照銃達。雖非手犯者。豈可尙不施一次刑乎。宜有別般審覈之道矣。予曰。外方獄囚。非但此事。按覈之際。必多有不能審愼之患矣。國榮曰。外方獄案。例多疏忽。安得無如此之弊乎。甚可悶矣。予曰。卿言是矣。曾以此等事。有所酬酌。而左承旨已爲擇送御史於各道。按覈道內重獄爲好云。此言誠有所見矣。國榮曰。按覈使差送誠好矣。而此亦有弊而無實矣。予曰然矣。予曰。右相呈辭云。若欲敦諭。則更無批答乎。國榮曰。當有不允批答矣。予曰。近例有無。注書知入。注書金勉柱曰。自初度至三度。例有不允批答。而自藝文館。分排於知製敎製進云矣。予曰。已爲分排乎。記事官鄭東浚曰。分排矣。予曰。然則催促製進也。
정조 2년 · 강
御熙政堂。行晝講。知事黃景源。特進官沈㶊之。承旨李在學。玉堂李度默黃昇源。宗臣西淸君煋。武臣徐有大。假注書金勉柱。兼春秋李信祐[祜:I-PERSON]。史官鄭東浚。
정조 2년 · 강
王大妃殿誕日陳賀習儀節次。命置之。
정조 2년 · 강
右議政鄭弘淳初度呈辭。賜不允批。
정조 2년 · 목
批以君臣一體交須。喜鼎席之寅協。輔相百責所萃。胡巽牘之遽尋。有此醇醇。無或邁邁。惟卿心存王室。系出名家。持身簡貞。早襲門庭之訓。遇事綜密。夙抱廊廟之譽。粵自 先朝之受知。歷試殆遍。逮夫寡人之嗣服。眷注冞隆。邦賦是治。大司農之委任。輿望攸屬。右丞相之特升。國事艱虞。此何時也。廟謨密勿。期共濟焉。祗緣一時之違言。以致歷日之引義。臺閣任面刺之責。纔見白簡之登朝。宰相貴容受之風。胡至赤舃之遜野。此不過倉卒間事。且莫曰關係非輕。一己之廉隅欲伸。卿雖陳四維之義。大臣之去就至重。予則盡九經之規。敦諭屢宣。嗟。心腹之旣悉。近侍斯遣。庶情地之交孚。豈意延佇之辰。遽見遜讓之擧。往者勿說。固是聖人之言。公耳忘私。盍念世臣之道。非平時體國之意。爲卿慨然。回此日釋負之心。是予望也。於戲。念輔弼同休戚之義。豈忍若斯。顧人臣有進退之憂。庶幾改止。庸副多誥。亟斷來章。所辭宜不允。故玆敎示。想宜知悉。修撰黃昇源製。
정조 2년 · 목
予曰。右相又始呈辭。其爲引殊涉過矣。國榮曰。似聞期於必遞。故更爲呈辭云矣。予曰。本事旣是倉卒間事。予之敦勉。若是諄複。則豈如是一向固執乎。良可慨然。國榮曰。聖敎誠然矣。予曰。水原偕來承旨。雖已遞職。不待入來之命。徑先入來事甚輕率矣。國榮曰。本職雖已遞。奉命自在。似當往復本院然後當去就。而不此之爲。徑自還入。事甚顚倒矣。予曰。今則當更送他承旨乎。國榮曰。惟在處分矣。予曰。俄者承候於 王大妃殿。則下敎以明白日陳賀。卽制畢後初擧。餘哀猶切。豈忍受賀。聞此下敎。不覺涕零。事難違敎。不得不停賀。予心悵缺。容有旣哉。國榮曰。 慈殿下敎。實爲盛德事。而臣民缺望則深矣。予曰。明日 慈殿賀儀。其在將順之道。不得不權停。而下情不勝悵缺矣。民始曰。 慈殿之不欲受賀。果是盛德事矣。予曰。明日柑製。旣通方外。則赴擧儒生。想不少矣。民始曰。似然矣。予曰。卽見箕伯仁乞更覈狀啓。則捧供論啓。頗多未瀅處。其在重獄體之義。不可不更査矣。民始曰。今此覈啓。與前無異。此不可不更査矣。予曰近來吏判之政。擧沈滯恢公道。可以聳動遐邇。誠甚可嘉。民始曰。吏判之一心秉公。實爲感服矣。予曰。今番高裕安州之際。尤是意外。嶺俗似必恰然矣。予曰。右相又尋辭單。何其過引。民始曰。身爲獻官。不卽論罪。廟司雖欠詳密。因此呈辭。頗涉過矣。予曰。本事旣是無妄之過。臺言不過規警之意。大臣體重。何必因此而期於必遞乎。今者爲引萬萬過當矣。
정조 2년 · 강
右議政鄭弘淳再度呈辭。賜不允批。
정조 2년 · 목
批以渙誥已宣。謂遐心之可挽。巽章申徹。愧淺誠之莫孚。予更敷心腹之言。卿雖念股肱之義。顧今國家之多難。豈許輔相之丐閒。膺丕責於堂構。政思前烈之永闡。卑重任於鼎鉉。恒冀新化之共禆。猗故家世襲忠貞。菀爲公輔之器。自 先朝契隆知遇。早躋卿宰之班。蓋其謹愼奉公。燥濕不擇。亦以詳敏綜物。尺寸靡遺。豈料臺臣之有言。遂致相職之乞免。伊官師相規之說。無足介懷。況近侍敦諭之餘。何容釋負。惟當鞠躬而盡瘁。豈可奉身而遜荒。休休如有容。何遽古大臣不若。望望然欲去。實非予小子所期。須以體國之心。莫緩造朝之擧。苟有必可辭之義。豈不勉從。實無深自引之端。固難輕許。其勿困我。夫豈捨卿。於戲。一初之運至艱。宜軫弘濟之策。百揆之任甚重。庶副虛佇之誠。所辭宜不允。故玆敎示。想宜知悉。校理李度默製。
정조 2년 · 강
以高裕爲安州牧使。
정조 2년 · 목
平安監司金鍾秀。以安州牧使李義寬罷黜馳啓。敎以民事方殷。口傳差出。
정조 2년 · 강
命藝文提學待明朝牌招。
정조 2년 · 목
敎曰。貢果來到。藝文提學。待明朝牌招。又敎曰。分付成均館。其令通方外。
정조 2년 · 강
惠慶宮進服三錢重人蔘粟米飮一貼。命煎入。榻敎也。
정조 2년 · 강
藥院口達 惠慶宮請進水剌。賜答。
정조 2년 · 목
答以罔極之痛。日往而愈難抑。然米飮豈有進服之意。而自上過慮之故。爲此頻進。一縷旣存。冥頑之甚。自然進服而救支。而又爲如此。罔極之中。尤爲不安。勿爲過慮望也。○再達。答以所遭至慟。世間罕有。實無苟延之心。而尙此支撑。亦爲聖上而然也。豈有進水剌之意。而如是屢勸。當强進。勿爲更請。以益不安之心望也。
정조 2년 · 목
國榮曰。 惠慶宮氣候若何。予曰。諸節比昨一樣。而嘔氣轉甚。米飮亦不得頻頻進服。不勝憂悶。國榮曰。扶元補脾之道。莫如水剌矣。予曰。見今水剌復常。一時爲急。而尙無强進之望。其爲悶迫之狀。何可言喩。予曰。儒賢今日入來乎。國榮曰。今日則當到城外云矣。予曰。褒貶。所以黜幽陟明之意也。考其治績之能否。而書其等第之高下。如非久於其任。則難知其誰能誰否。以故外任則未滿五十日者。以日淺懸之。而至於京司則不然。有昨拜而今褒者。朝除而暮貶者。殊非重考績之意。此亦不可不定式者也。國榮曰。聖敎誠然矣。予曰。政院褒貶。已爲之乎。國榮曰。以注書之不得備員。姑未擧行矣。
정조 2년 · 목
領議政金尙喆曰。軍門鑄錢。有歲前了當撤罷之敎。而聞戶判言。若於歲前撤罷。則多有未收殺之歎云矣。予曰。大抵鑄錢之弊。甚於亡國。奸弊百生。人心日移。此豈細故也。前後提敎。不啻幾次。而今又以歲前未收殺等說爲奏。此必欲延拖時日之計也。戶判事誠慨然矣。此亦大關紀綱。更勿提奏之意。言於戶判也。
정조 2년 · 강
許施關東設賑穀劃給。空名帖成送之請。
정조 2년 · 목
領議政金尙喆啓言。江原監司李亨逵狀啓。備陳被災尤甚處。不可不設賑之狀。仍請本道帖別備各穀劃給。空名帖成送。明春種糧次。浦項楊津可興倉米租許劃事。請令廟堂稟旨矣。浦項可興移轉之請。顧今嶺南湖西。俱方設賑。則此時移穀他道。勢難容議。此則置之。賑穀七千石許施。空名帖六百張亦爲成送事。請分付該曹。從之。
정조 2년 · 강
命驪州等邑設賑穀。特許劃給。
정조 2년 · 목
領議政金尙喆啓言。京畿監司鄭尙淳狀啓。備陳驪州等尤甚邑。不可不設賑之狀。榮賑穀三千石。常賑耗二千石。特許劃給事。請令廟堂稟處矣。今此所請。不甚過多。請依狀請許施。從之。
정조 2년 · 강
飭給災永頉虛實相蒙之弊。
정조 2년 · 목
領議政金尙喆啓言。荒年給災。實出於損上益下之意。奸民猾吏。藉此舞弄。諸道災報。川浦災名之最宜難愼。不能詳審。永頉之數。殆近二萬。虛實相蒙。民國俱病。不可不擇送均田使。逐邑改量。而連。値災年。姑難輕議。爲先嚴飭諸道。使守土之官。就永頉處。一一査正修報於明年收租案。以爲考勤慢勸懲之地。而請以此分付諸道。從之。戶曹判書具允鈺啓言。大臣所奏。實捄本之論。而實結減縮。專由於永災之過多。雖以新還起一節言之。外邑田吏與面任。作奸偸竊。守令不親窮覈。致使元總。一任耗縮。若無嚴飭。此弊難防。自明年無論舊陳與永頉。一一躬審。以時起實數報營。自營察其多寡。若復如前塞責。道臣隨加論責。就其中所報之最少邑。一依還上居末例論勘。請以此申飭諸道敎以一體嚴飭。
정조 2년 · 강
遞喬桐水使洪秀輔。
정조 2년 · 목
領議政金尙喆啓言。喬桐水使洪秀輔。實病難强。屢呈辭狀。曠務可悶請姑許遞。從之。
정조 2년 · 목
領議政金尙喆啓言。 社壇祭罷還宮之時。百官陪班。全不成樣。卿宰庶官。雖不指名現告。國綱朝體。不當一任其慢忽。伊時東西押班監察。請拿處懲後。從之。
정조 2년 · 강
命能麼兒火砲禁軍取才。口傳依前施行。
정조 2년 · 목
兵曹判書李徽之啓言。內禁衛一二番。以宣薦塡差事。永爲定式。而其中能麼兒禁軍二人。定爲本番執事。火砲禁軍二人。以軍器寺及三軍門別破陣中取才口傳。以爲本番號令火砲。則此與凡禁軍有異。請依前施行。從之。
정조 2년 · 강
命儒臣食物柴炭輸送。
정조 2년 · 목
敎曰。俄問畿營。儒臣今日當到城外云。予心欣喜當如何哉。老人起居。當寒可念。況京第想不如鄕廬之穩。庖人饋肉。廩人饋粟。卽古之禮也。其令度支。食物柴炭卽爲輸送事。分付。
정조 2년 · 강
祭酒宋德相疏陳病狀。仍請逋慢之罪。賜批。
정조 2년 · 목
疏略曰。賤疾又添。實難自力。而亞卿狀啓。旣指日以聞。則不敢遷退。遂乃舍命就途。且行且止。離家四日。始達於宿舂之程。而殘喘餘息。僵踣寓次。無由趁卽獻身。歸命司敗。以請積歲逋慢之罪。明賜進退。以幸公私。批以知卿無恙上來。延佇之餘。慰滿無已。又聞知申之言。卿之造朝。當在再明云。惟是屈指。念卿旅次齟齬。不腆之物。已命該曹輸送。卿其安心領受。善爲休養。是所企望也。
정조 2년 · 강
禮曹判書金華鎭陳疏請譴。賜批。
정조 2년 · 목
疏略曰。諫長箚本。以節目之初不審愼。至有該堂譴罰之請。臣於此誠不勝悚恧。擧哀命下之後。本曹考制磨鍊而已。今諫臣之言如此。未知何以則可得其當也。臣之無似。猥忝掌禮之任。臨事昏憒。致速人言。區區自處之義。更無去就之可論。亟降重譴。以謝臺議。批以無論事之是非。承宣旣已以此暫遞。宜無異同。所辭本任今姑許遞焉。
정조 2년 · 목
以宋樂爲持平。金載升爲 義陵參奉。初仕也。柳薫爲北靑府使。金憙爲獻納。
정조 2년 · 강
命罪人李光點等嚴刑得情。尙光澤照律。
정조 2년 · 목
刑曹啓言。罪人李光點李千奉。殺人罪終不直告。僞寶罪人朴★(王+善)金奉鎭。一向抵賴。請嚴刑得情。幷敎以更加嚴刑。期於得情。又啓言。罪人尙光澤疏批添書之罪。結案取招。請依法典照律。允之。
정조 2년 · 강
領府事李溵箚陳病狀。乞遞本兼兩任。賜批。
정조 2년 · 목
批以一時无妄。自可勿藥。卿其安心善攝。仍命遣史官傳諭。
정조 2년 · 강
祭酒宋德相疏辭食物。賜批。
정조 2년 · 목
批以昨日柴饍輸送之命。出於禮待之意。亦是恒典。卿何辭遜之有。卿其安心領受望也。仍命遣史官傳諭。
정조 2년 · 강
命儒臣造朝。遣參贊偕入。
정조 2년 · 목
敎曰。儒臣造朝。遣官迎入禮也。明日遣參贊偕入。
정조 2년 · 목
國榮曰。 惠慶宮水剌復常以後。所進何如。予曰。藥院之請。連日而不止。又因予之泣懇。不得已勉從。而所進極尠。甚可悶也。國榮曰。所進雖少。大勝於米飮之屬矣。予曰。儒賢已入闕乎。國榮曰。姑未入來。而似聞參贊延入之際。自有升降揖讓之節。似當遲滯矣。予曰。虛竚之餘。今將接見。予心欣幸。不可言。國榮曰。自古林下讀書之士。䍐有出脚。此非但固守邱壑之志。亦觀時世而去就之。如非人君禮延之有道。誠意之可孚。則不可致之。而第始勤終怠。古人有戒。凡於論學議治之際。必開心見誠然後。可使招徠之意。不歸於虛禮。伏望留意焉。予曰。儒賢今將登筵故。予亦有多少商量者。卿言若是切實。可不自勉。
정조 2년 · 강
召見祭酒宋德相于熙政堂。
정조 2년 · 강
命前禮曹判書金華鎭仍任。
정조 2년 · 목
敎曰。殿最當前。前禮曹判書金華鎭。仍任前職。牌招察任。
정조 2년 · 강
命各司貶坐。明日亦依例爲之。
정조 2년 · 목
予曰。儒賢將入處城內云乎。國榮曰。今將相議入來。而姑未決定云矣。予曰。山林入來後。當卽開講。而望前則連値有事。望後則當爲之矣。國榮曰然矣。予曰。初見儒賢。聞其陳勉之語。則見識通透。條理分明。有足以感動人心。積年蘊蓄之工。於是益著。果協所望矣。國榮曰。如非宿德宏儒。則初登筵席。豈如是純熟乎。予曰然矣。講席討論之際。必多有資益。深以爲幸也。
정조 2년 · 강
命臘肉進上將校軍兵。自該營施賞。
정조 2년 · 강
命醴泉韓五良本事委折。令道臣査啓。
정조 2년 · 목
因刑曹醴泉童蒙韓五良更招草記。敎以該郡守爲先令該府拿囚嚴問。口招本事委折。亦令該道臣。親執詳査。卽爲啓聞。以爲憑考覈處之地。
정조 2년 · 강
遣承旨。詣 宗廟惠慶宮奉審摘奸。
정조 2년 · 목
國榮曰。 惠慶宮氣候若何。予曰。凡節比前一樣。而嘔氣尙未快祛故。水剌不得多進。伏悶。國榮曰。連以薑橘之屬。作茶飮進服。則自可漸減矣。予曰。惠慶宮公除。計幾日爲之乎。國榮曰。十九日當爲公除矣。予曰。山林當寒造朝。冷邸凡百。想多齟齬。國榮曰。似不無齟齬之慮矣。予曰。山林上來。業已五日。而間因有故。尙未開講。殊甚可悶。明日雖開坼。不妨開講。今將下敎矣。國榮曰。明日爲之好矣。予曰。儒賢以日前登對時奏語觀之。文義必多有可聞之說矣。國榮曰然矣。
정조 2년 · 강
命明日晝講爲之。儒臣同爲入侍。
정조 2년 · 목
敎曰。雖是日暖間頉稟之時。儒臣旣已上來。明日晝講爲之事。該房知悉。又敎曰。明日晝講。儒臣同爲入侍。
정조 2년 · 목
予曰。待儒賢將開講筵。而予以空疏之學。對此窮經之宏儒。雖有資益之道。而不無望洋之歎。是可慮也。國榮曰。望洋之敎。果是謙讓。而凡於講學之際。其爲聖學之裨益。爲如何哉。予曰然矣。儒賢今日則可以具品服入侍云乎。國榮曰。以不遽然改著矣。予曰。當下敎矣。國榮曰。今日殿最開坼。似於晝講後爲之矣。予曰。晝講旣是午時則時。刻尙遠。其前爲之好矣。山林姑未入來。晝講前足可爲之矣。予曰。 王大妃殿氣候。有時未寧。氣滯之候。當寒可悶。卿與諸御醫相議。以調理之劑。議定製入好矣。